CELEX: 62014TN0263
Language: et
Date: 2014-04-28 00:00:00
Title: Kohtuasi T-263/14: 28. aprillil 2014 esitatud hagi – Hydro Aluminium Rolled Products jt versus komisjon

14.7.2014   
            
            
               ET
            
            
               Euroopa Liidu Teataja
            
            
               C 223/22
            
         28. aprillil 2014 esitatud hagi – Hydro Aluminium Rolled Products jt versus komisjon
   (Kohtuasi T-263/14)
   2014/C 223/27
   Kohtumenetluse keel: saksa
   
      Pooled
   
   
      Hagejad: Hydro Aluminium Rolled Products GmbH (Grevenbroich, Saksamaa), Aluminium Norf GmbH (Neuss, Saksamaa) ja Trimet Aluminium SE (Essen, Saksamaa) (esindajad: advokaadid U. Karpenstein ja C. Johann)
   
      Kostja: Euroopa Komisjon
   
      Nõuded
   
   Hagejad paluvad Üldkohtul:
   
               —
            
            
               tühistada vastavalt ELTL artiklile 264 Euroopa Komisjoni 18. detsembri 2013. aasta otsus menetluses Riigiabi SA.33995 (2013/C) (ex 2013/NN) – Saksamaa, taastuvenergia toetamine ja energia suurtarbijatele taastuvenergiaseadusest tuleneva lisatasu vähendamine, C (2013) 4424 final;
            
         
               —
            
            
               mõista kohtukulud välja kostjalt.
            
         
      Väited ja peamised argumendid
   
   Hagi põhjenduseks esitavad hagejad kaks väidet.
   
               1.
            
            
               Esimene väide: tegemist ei ole riigi ressurssidega ELTL artikli 107 lõike 1 tähenduses
               Esimese väitega väidavad hagejad, et komisjon lähtub vääralt ELTL artikli 107 lõike 1 tähenduses „riigi ressursside” kasutamisest seoses seaduse, millega muudetakse prioriteetseks taastuvad energiaallikad (edaspidi „taastuvenergiaseadus”), alusel korraldatavate rahavoogudega.
               
                           —
                        
                        
                           Komisjon leidis vääralt, et taastuvenergiaseaduse raames korraldatud rahavoogudeks kasutatakse „riigi ressursse” ELTL artikli 107 lõike 1 tähenduses.
                        
                     
                           —
                        
                        
                           Taastuvenergia lisatasu maksavad ainult eraõiguslikud isikud. Kogutud vahendeid ei saa ka riigile omistada. Nii taastuvenergia lisatasu enda kui ka selle piiramise osas energia suurtarbijatele ei toimu nõutavat pidevat riigi poolt teostatavat kontrolli ja seega puudub sellega seotud asutuste võimalus seda käsutada.
                        
                     
                           —
                        
                        
                           Taastuvenergia lisatasu piiramisega elektri suurtarbijatele ei kaasne kindlasti neist tuludest loobumist, mida riik tavajuhul oleks võinud saada. Lisatasu piiramist finantseeritakse üksnes erasektori vahenditest, nimelt eelisõiguseta lõpptarbijatele iga kilovatt-tunni elektri eest kehtestatud kõrgema jaotushinna kaudu. Taastuvenergiaseaduse niinimetatud eriline hüvitamiskord ei mõjuta seega taastuvenergia lisatasust saadava kogutulu suurust, vaid ainult koormuse sisemist jaotust.
                        
                     
         
               2.
            
            
               Teine väide: tegemist ei ole valikulise soodustusega ELTL artikli 107 lõike 1 tähenduses
               Teise väitega väidavad hagejad, et erinevalt komisjoni seisukohast ei näe taastuvenergiaseaduse niinimetatud eriline hüvitamiskord ette valikulist soodustust ELTL artikli 107 lõike 1 tähenduses. Energia suurtarbijate ja väiketarbijate eristamine tuleneb taastuvenergiaseaduse jaotussüsteemi loogikast ja ei ole seega a priori valikuline.